《凤凰台上忆吹箫 题桃花人面图》
清代·俞庆曾

仙梦迷离，春光依旧，刘郎前度重来。剩小桃无语，嫩蕊偷开。

一抹胭脂点水，算当时、镜里红腮。临风态，教人回首，枉自疑猜。

徘徊。成阴绿叶，怜往日匆匆，车走轻雷。望巫山云杳，何处天台。

一幅生绡留影，花醉露人立苍苔。凝眸看，错疑弄波，罗袜新裁。

作者简介：俞庆曾，字吉初，号琴愔，德清人。上元光绪戊子举人宗舜年继室。有《绣墨轩遗稿》。